Zelens princip
Zelens princip er en særlig form for kontrolleret klinisk undersøgelse, hvorved lodtrækning mellem patienter til kontrolgruppe og behandlingsgruppe (randomisering) sker før information af patienterne. Herefter informeres kun behandlingsgruppen, idet kontrolgruppens patienter modtager den standardbehandling, de alligevel ville have fået.
Zelens princip fandt anvendelse i Danmark i 1980'erne i forbindelse med en undersøgelse af resultatet af at indføre brystbevarende operation for brystkræft (se brystkirtelsvulst) sammenlignet med standardbehandlingen, som var fjernelse af hele brystet (mastektomi). Efter en længere debat, hvor især den manglende åbenhed i forbindelse med lodtrækningsforsøget blev kritiseret, ophørte brugen af Zelens princip i 1988.